କେନ୍ଦ୍ରାପଡା, ଜାନୁଆରୀ ୨୨ (ଲୋକାଲ ୱାୟାର): ନେତାଜୀ ସୁଭାଷ ଚନ୍ଦ୍ର ବୋଷଙ୍କ ୧୨୫ତମ ଜନ୍ମ ବାର୍ଷିକୀ ପାଳନ ପାଇଁ ଅନେକ କାର୍ଯ୍ୟକ୍ରମ ଆୟୋଜିତ ହେଉଥିବା ବେଳେ କେନ୍ଦ୍ରାପଡା ନେତାଜୀ ସଂଗ୍ରହାଳୟ ସରକାରଙ୍କ ନଜର ଆଢୁଆଳରେ ରହିଯାଇଛି ।
ଦୀର୍ଘ ବର୍ଷ ଅକ୍ଲାନ୍ତ ପରିଶ୍ରମ କରି ଆଡଭୋକେଟ ମହମ୍ମଦ ମୁସ୍ତାକ ବହୁ ଗୁରୁତ୍ୱପୂର୍ଣ୍ଣ ନଥିପତ୍ର, ବିରଳ ଫଟୋ, ନେତାଜୀ ଓ ଆଜାଦ ହିନ୍ଦ ଫୌଜର ଅନେକ ଚିଠିପତ୍ର ଭଳି ବହୁ ବିରଳ ସାମଗ୍ରୀ ସଂଗ୍ରହ କରିଛନ୍ତି ।
ଏସବୁ ସାମଗ୍ରୀ ମୁସ୍ତାକଙ୍କ ନିଜ ଘରେ ଥିବା ସଂଗ୍ରହାଳୟରେ ରହିଛି । ସଂଗ୍ରହାଳୟ ନିର୍ମାଣ ପାଇଁ ଜମି ପ୍ରଦାନ କରିବାକୁ ଜିଲ୍ଲାପାଳଙ୍କୁ ଆବେଦନ କରାଯାଇଥିଲେ ମଧ୍ୟ ଏଯାଏଁ ତାହା ମିଳି ପାରିନାହିଁ ।
କେନ୍ଦ୍ରାପଡା ସହରର ବଡହାଟରେ ଥିବା ନିଜ ଦୁଇ କୋଠରୀ ବିଶିଷ୍ଟ ଘରକୁ ମହମ୍ମଦ ମୁସ୍ତାକ ୧୯୯୫ରେ ନେତାଜୀ ସଂଗ୍ରହାଳୟରେ ପରିଣତ କରିଥିଲେ ।
ଏହି ସଂଗ୍ରହାଳୟରେ ସୁଭାଷ ବୋଷଙ୍କ ଏଂଟ୍ରାନ୍ସ ପାସ ବିଜ୍ଞପ୍ତି (୧୯୧୩), କ୍ୟାପଟେନ ଲକ୍ଷ୍ମୀ ସେହଗଲଙ୍କ ହାତଲେଖା ଚିଠି, ନେତାଜୀଙ୍କ ଦ୍ୱାରା ପ୍ରକାଶିତ ଫରୱାର୍ଡ ପତ୍ରିକାର ସ୍ୱତନ୍ତ୍ର ସଂଖ୍ୟା, ୧୯୪୨ରେ ଆଇଏନଏ ଦ୍ୱାରା ଜାରି ଏକମାତ୍ର ଡାକ ଟିକେଟ ଆଦି ରହିଛି ।
୧୫୦ଟି ବିରଳ ଫଟୋ, ପୁରୁଣା ଖବରକାଗଜ କ୍ଲିପିଂ, ନେତାଜୀଙ୍କ ଫଟୋ ଥିବା ଡାକ ଟିକଟ, ନେତାଜୀଙ୍କ ଜନ୍ମ ଶତବାର୍ଷିକୀ ପାଳନ ଅବସରରେ ଜାରି ବିରଳ ମୁଦ୍ରା ସଂଗ୍ରହାଳୟରେ ଅଛି ।
ନେତାଜୀଙ୍କ ଜନ୍ମ ଶତବାର୍ଷିକୀ ୧୯୯୭ରେ ପାଳିତ ହୋଇଥିଲେ ମଧ୍ୟ ସରକାର ଜାରି କରିଥିବା କେତେକ ମୁଦ୍ରାରେ ଭୁଲ କ୍ରମେ ୧୯୯୬ ଚିହ୍ନିତ ହୋଇଥିଲା ।
ତିନିଟି ଭୁଲ ଚିହ୍ନିତ ମୁଦ୍ରା ସଂଗ୍ରହାଳୟରେ ରହିଛି । ନେତାଜୀଙ୍କ ସମ୍ପର୍କିତ ସାମଗ୍ରୀଗୁଡିକ ସଂଗ୍ରହ କରିବା ପାଇଁ ଦୀର୍ଘ ତିନି ଦଶନ୍ଧି ଧରି ଅନେକ ସ୍ଥାନ ବୁଲିବା ସହ ହାତରୁ ପଇସା ଖର୍ଚ୍ଚ କରିବାକୁ ପଡିଛି ବୋଲି ମୁସ୍ତାକ କହିଛନ୍ତି ।
ତେବେ ଆବେଦନ ଯାଂଚ ପରେ ସଂଗ୍ରହାଳୟ ପାଇଁ ଜମି ଯୋଗାଇ ଦିଆଯିବ ବୋଲି କେନ୍ଦ୍ରାପଡା ଅତିରିକ୍ତ ଜିଲ୍ଲା ମାଜିଷ୍ଟ୍ରେଟ ବସନ୍ତ ରାଉତ କହିଛନ୍ତି ।
ମୁସ୍ତାକଙ୍କ ଦ୍ୱାରା ସଂଗୃହୀତ ସାମଗ୍ରୀଗୁଡିକୁ ସାଇତି ରଖିବାକୁ ଜିଲ୍ଲା ପ୍ରଶାସନ ଶୀଘ୍ର ସଂଗ୍ରହାଳୟ ନିର୍ମାଣ କରିବାକୁ ଦାବି କରିଛନ୍ତି କେନ୍ଦ୍ରାପଡା ସ୍ୱୟଂଶାସିତ ମହାବିଦ୍ୟାଳୟର ପୂର୍ବତନ ଅଧ୍ୟକ୍ଷ ପ୍ରଫେସର ନନ୍ଦକିଶୋର ପରିଡା ।
୧୯୧୦ରେ ଯାଜପୁର ଜିଲ୍ଲାର କୋରେଇ ଗାଁରେ କଲେରା ବ୍ୟାପିଥିବା ବେଳେ ରେଭେନ୍ସା କଲେଜିଏଟ ସ୍କୁଲର ପଢୁଥିବା ନେତାଜୀ ସହପାଠୀ ଫକୀରୁଦ୍ଦିନ ହଜାରି ଓ ଅନ୍ୟ ବନ୍ଧୁମାନଙ୍କ ସହ ଗାଁ ସଫେଇ କରିଥିଲେ ।
ସେତେବେଳେ ନେତାଜୀ ବ୍ୟବହାର କରିଥିବା ହୋମିଓପାଥି ଔଷଧ ବାକ୍ସ, ଲଣ୍ଠନ ଓ ମୁଗୁନି ପଥର ଗ୍ଲାସ କେନ୍ଦ୍ରାପଡା ନେତାଜୀ ସଂଗ୍ରହାଳୟରେ ରହିଛି ।
